L 303/12
SK
Úradný vestník Európskej únie
23.11.2022
DELEGOVANÉ NARIADENIE KOMISIE (EÚ) 2022/2290 z 19. augusta 2022, ktorým sa mení delegované nariadenie (EÚ) 2020/2015, pokiaľ ide o určité výnimky z povinnosti vylodiť úlovky v západných vodách na rok 2023
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2019/472 z 19. marca 2019, ktorým sa stanovuje viacročný plán pre populácie lovené v západných vodách a priľahlých vodách a na rybolov využívajúci tieto populácie, ktorým sa menia nariadenia (EÚ) 2016/1139 a (EÚ) 2018/973 a zrušujú nariadenia Rady (ES) č. 811/2004, (ES) č. 2166/2005, (ES) č. 388/2006, (ES) č. 509/2007 a (ES) č. 1300/2008 (1), a najmä na jeho článok 13, keďže: (1)
V delegovanom nariadení Komisie (EÚ) 2020/2015 (2) sa spresňuje, ako vykonávať povinnosť vylodiť úlovky pri rybolove určitých druhov žijúcich pri morskom dne v západných vodách na obdobie 2021 – 2023.
(2)
Podľa delegovaného nariadenia (EÚ) 2020/2015 sa určité výnimky z povinnosti vylodiť úlovky predbežne uplatňujú do 31. decembra 2022.
V takýchto prípadoch členské štáty, ktoré majú priamy hospodársky záujem, mali predložiť čo najskôr, najneskôr však do 1. mája 2022, dodatočné vedecké informácie na podporu tejto výnimky.
Vedecký, technický a hospodársky výbor pre rybárstvo (ďalej len „STECF“) mal posúdiť predložené dôkazy do 31. júla 2022.
(3)
Členské štáty ležiace pri severozápadných vodách (Belgicko, Írsko, Španielsko, Francúzsko a Holandsko) 3. mája 2022 Komisii predložili spoločné odporúčanie.
Zrevidované znenie spoločného odporúčania bolo predložené 25. júla 2022.
(4)
V spoločnom odporúčaní sa žiada o novú výnimku z dôvodu vysokej miery prežitia v prípade soleí, ktoré nedosahujú minimálnu ochrannú referenčnú veľkosť, lovených v divízii ICES 7e plavidlami s dĺžkou menej ako 12 m a s použitím vlečných sietí na lov pri dne s vodiacimi štítmi (ďalej len „sieť OTB“), do šiestich námorných míľ od pobrežia, ale mimo určených oblastí trenia, s veľkosťou ôk koncového rukávca najmenej 80 mm.
(5)
Výbor STECF zohľadnil značné množstvo informácií a objasnení, ktoré získal na podporu tejto výnimky, a uznal nízku úroveň objemov odhodených úlovkov pri rybolove.
(6)
Na základe dôvodov, ktoré uviedol výbor STECF, s ktorými Komisia súhlasí, by sa preto mala udeliť výnimka do 31. decembra 2023.
(7)
V spoločnom odporúčaní sa zároveň žiada o novú výnimku de minimis v prípade soley európskej (Solea solea) maximálne do 3 % celkového ročného výlovu tohto druhu plavidlami, ktoré používajú vlečné siete s rozperným rahnom (výstroj TBB) s veľkosťou ôk 80 – 119 mm vybavené flámskym panelom, na lov soley európskej v divíziách ICES 7j a 7k.
(8)
Výbor STECF skonštatoval zlepšenia dosiahnuté zavádzaním selektívnejšieho rybárskeho výstroja a zníženie nechcených úlovkov rýb, ktoré nedosahujú predpísanú veľkosť.
Súčasný objem odhodených úlovkov je minimálny.
Výbor STECF okrem toho skonštatoval, že prebiehajú plány na zlepšenie poznatkov o populácii formou genetických štúdií, ktoré môžu viesť k lepšiemu chápaniu limitov a veľkosti populácie.
Výbor STECF sa domnieva, že to prispieva k stanoveniu vplyvu rybolovu, a tým usmerňuje vplyv opatrení na hospodárenie, ako sú požadované výnimky z povinnosti vylodiť úlovky.
(1) Ú. v.
EÚ L 83, 25.3.2019, s. 1.
(2) Delegované nariadenie Komisie (EÚ) 2020/2015 z 21. augusta 2020, ktorým sa spresňuje vykonávanie povinnosti vylodiť úlovky pri rybolove určitých druhov v západných vodách na obdobie 2021 – 2023 (Ú. v.
EÚ L 415, 10.12.2020, s. 22).